Naha keemilise koorimise ehk peelingu aluseks on happe nahale kandmine.
Protseduuri ajal toimub naha pindmiste kihtide eemaldamine ehk koorimine keemiliste preparaatide abil.
Sõltuvalt toime sügavusest jaguneb protseduur kolmeks: pindmine, keskmine ja sügav naha koorimine. Sellest tulenevalt erinevad ka keemilisel koorimisel kasutatavad preparaadid.
Naha koorimine on kompleksne protseduur koos teatud riskidega. Keemilist koorimist ei tohi teha väga põletikulisele nahale, kuna protseduuri käigus võib põletik mööda nägu laieneda. Keemilise koorimise järgselt võib esineda rida tüsistusi (nt. aknele kalduva nahaga inimestel võib tekkida akne ägenemine, bakteriaalne infektsioon või seeninfektsioon, naha armistumine).
• Informeerida klienti protseduuriga seotud vastunäidustuste ja võimalike tüsistuste kohta.
• Säilitada kliendikaardid vajaliku informatsiooni kättesaadavuse tagamiseks.
• Järgida kasutatavate preparaatide säilitamise ning kasutamise nõudeid.
• Aparaadiga teostatava protseduuri puhul on oluline pidada kinni seadme tehnohoolduse nõuetest ning kasutada seadet vastavalt kasutusjuhendile.
• Enne protseduuri tellimist konsulteerida nahaarstiga või lasta teenuse osutajal teostada naha arstlik läbivaatus.
• Küsida põhjalikult protseduuri etappide, kestvuse ja kasutatavate ainete kohta.
• Küsida ohtude ja tüsistuste kohta, mis võivad esineda peale protseduuri.
• Enne protseduuri tellimist kindlasti täpsustada teenuse osutaja kvalifikatsioon ja kogemused antud valdkonnas (Kirjanduse järgi võivad pindmist koorimist teostada vastavalt koolitatud kosmeetikud. Keskmist ja sügavat koorimist peavad teostama ainult dermatoloogid või plastilised kirurgid).
• Informeerida teenuse osutajat oma tervise seisundi kohta: allergilised reaktsioonid kasutatavate preparaatide suhtes, veritsus, naha tundlikkus, muud terviseprobleemid.
• Ravimite tarvitamise korral tuleb sellest kindlasti informeerida teenuse osutajat.